Zane Giustignan Longo
Zane Giustignan Longo, mercante, corsâ e condotê zeneize (Zena, 1418 - Scio, 1453), o dirizette a difeiza de Costantinoppoli contra e preponderante forçe de Maometto II e o moì aprœuvo a-e ferie lì riportæ.
Figgio do Bærtomê de Antogno, o nascette, presumibilmente a Zena, in gio a-o 1418 da un di doi matrimonni do poæ, o primmo con Novelliña de Raffælo Giustignan Arangio, o segondo con Lenoa de Vaian Spiñoa.
O prestiggio personâ e a riccheçça do so avo paterno, Antogno, fra i pochi a Zena a frexâse do tittolo de miles, aivan portao a famiggia a un rollo de primmo cian inta vitta polittica e economica de Zena tra a fin do XIV e o començo do XV secolo. Parteçipe de l'apâto da Maoña de Scio fin da-o 1373, priô da Repubbrica into 1401 insemme con Zorzo Adorno, l'Antogno o l'aiva razonto una tâ aotoritæ presso o Conseggio di ançien e un tâ favô presso o poppolo che o duxe Antognotto Adorno o-o condusse prexonê con lê fuzzindo da Zena, into 1390, pe timô ch'o vegnisse elezuo a-o so posto. Apparentemente meno mescciæ inta vitta politica de Zena, i so descendenti se dedicon sorvetutto a-a cua de l'ezenda de famiggia, in particolâ a-a cointeressença inta Maoña de Scio.
Segondo l'iter de formaçion clascico de gren famigge mercantî zeneize, o Giustignan o dovette desgœugge o so apprendistato fin da l'adolescença tra a Liguria e o cosmopolito impeo commerçiâ zeneize che into Levante o fava perno in sce-e colonnie de Scio, Peia e Cafà. Segondo a tradiçion zeneize, o poæ o mantègne a tutela sciu de lê scin otra o razonzimento di 25 anni de etæ: into settembre 1443 o Giustignan, ancon no emançipao, into reconosce un debito inti confronti do seatê Dria Bascignaña, o deciarava de condue attivitæ de mercatua co-o consenso do poæ. O succescivo 26 ottobre Bærtomê, poæ e legittimo aministratô do Zane, o nominò un procuao pe amministrâ i proppi interesci a Scio e a Peia, a-o scopo espresso de impedî a chi-se-sæ de fornî di dinæ a-o figgio.
A l'ea a primma avizaggia de un comportamento fœua da-i schemi, ch'a no l'impedì però a-o Giustignan de continuâ a stipulâ di accordi: o 25 nov. 1444 o contrasse un debito inti confronti de Nichiozo de Giustignan Françesco, ch'o l'aiva interceduo pe un cangio de 410 ducatti de Scio presso Moruelo Grimado. O 19 zen. 1446, nonostante i accordi preixi, o Giustignan o risurta no avei ancon soddisfæto ni a l'impegno contræto co-o Dria Bascignaña ni a quello co-o Nichiozo Giustignan. Into luggio do mæximo anno i creditoî, tra i quæ figua o poæ Bærtomê, ótègnan da-o duxe Raffælo Adorno a sexía di ben do Giustignan presenti inta colonia de Peia e custodii da Françesco de Levanto.
Privo de scruppoli inta conduta di propri affæ economichi, o Giustignan o l'aiva probabilmente abraççao in quello periodo a stradda da rebellion politica ascì contra a façion di Adorni, alloa a-o poei a Zena. Nonostante i ligammi, matrimoniæ ascì, streiti co-i Adorni da-o poæ Bærtomê, o Giustignan o s'unì a-o partio di esuli Fregoxi, in particolâ a-i so cappi, Giano e Pê. A scelta a se rivelò quante mai feliçe e a dette una virâ decixiva a-a vitta do Giustignan. Giano Fregozo, impadroniose do poei into zenâ 1447 graçie a un ardio corpo de man, o no l'exitò a dimostrâ in moddo tangibile a so riconoscença a quanti l'aveivan agiuttao into periodo ciu scuo de fortuñe da so famiggia.
Into março 1447 o Giustignan o fu çernuo, insemme co-o Brancalion Lercâ, Gabriello Doia e Antogno Cazaña, comme delegao do nœuvo duxe pe stipulâ un accordio con Beneito Doia. Questo, doppo avei apoggiao o partio di Fregoxi co l'organizzaçion de una flotta corsæa, o l'aiva tegnuo fe' a-o patto streito in precedença co-o re de França e o no l'aiva ciu fæto ritorno a Zena. Incaregæ de perlustrâ e coste da Provença in çerchia de nave do Beneito Doia, scrovî e so intençioin e quelle do Nichiozo Fregozo - cuxo do Giano - e recondúli a l'obediença do duxe, i inviæ fallin into so compito, portao ciu tardi a termine con mao fortuña da-o Pê Fregozo.
L'insuccesso o no provocò riflesci negativi insci-â fortuña do Giustignan presso o Fregozo, che o 4 arv. 1447 o l'incaregò o poistæ de Peia, Luchin Façio, de repâ a-o torto subio da-o Giustignan co-a sexîa di panni de sæa da lê affiæ a-o Françesco de Levanto. Doppo che o Gran Conseggio çittadin o decise, o 15 nov. 1447, de arvî i ostilitæ contra o Galioto do Carretto, marcheize do Finâ, o Giustignan o fu nominao provveditô pe a guæra insemme con Angeo Zane Lomellin, Borbon Çentuion e Iacopo Lion.
A questo periodo, ò poco ciu tardi, remonta probabilmente ascì e so noççe con Clemença, sœu do futuo duxe Pê Fregozo.
Consolidao o so poei in patria, inandiao con successo a reconquista de tære de l'Otrazovo e a guæra contra o Finâ, Giano Fregozo o revozette i proppi interesci verso l'Oriente ascì, donde i so rivæ Adorni mantegnivan di conscidereivi interesci economichi. O 2 sett. 1448 o duxe o l'assegnò a-o Giustignan a carrega de conso de Cafà pe a duâ de un anno.
Se sanava coscì a delicâ scituaçion vegnuase a instaorâ inta lontaña colonnia de Crimea a prœuvo a-a morte do conso Antogno Maia Fiesco e a-a succesciva nomina de Tedoo Fiesco a so sostituto da parte do duxe, contra l'eleçion in loco do Brancalion Ghizorfo. Ancon una votta o Giano o s'espose personalmente, incurante de critiche e proteste, pe repagâ o Giustignan di so tanti meiti e da so fedeltæ. O ritorno in Oriente o corispose de seguo a-i dexidei do Giustignan ascì, che, invece de vende a carrega, comme consuetudine, a âtra persoña "idonnia", o presentò za o giorno succescivo de fideiuscioin pe 'n importo complescivo de 4000 lie e o s'aspresciò a partî pe a Crimea. O so primmo rapporto in patria o fu inviao da Caffa o 30 nov. 1448.
A risposta, datâ tra l'8 e o 9 arv. 1449, a ghe zonse da-o nœuvo duxe Ludovigo Fregozo, succedúo o 16 dex. 1448 a-o fræ Giano, stroncao da una grave maotia. Into feliçitâse co-o Giustignan pe o zelo dimostrao co-o so coscì soleçito arivo, Ludovigo o no mancò de ramentâghe e norme do bon governo, che l'avieivan preservao da-o timô do giudiççio di scindicatoî, i ófiçiæ governativi incaregæ da verifica in sce l'œuviao di magistrati. Doppo aveighe arecomandao de vigilâ insci-â vendia de carreghe, de moddo che no andessan a vantaggio da façion aversa, e de provei a fin che i lœughi de Còmpie de pertinença di Adorni vegnissan ascriti a-i Fregoxi, o Ludovigo o raseguava o Giustignan insci-â proppia intençion de renovâghe l'incarego pe 'n segondo anno.
Insemme con di atre lettie de instruçioin che se susseguin into corso do 1449 o Ludovigo o n'inviò, o 3 luggio, uña de averto reciammo, aregordando a-o so protetto o macontento che Giano, e da pœu lê mæximo, aveivan dovuo affrontâ pe a so nommina, e areccomandandoghe una conduta tâ da evitâ ogni infamia e calunnia.
Incaregao da cua di interesci di Zeneixi inti confronti de l'imperatô de Trebizonda resguardo a de questioin de carattere fiscâ e di problemi relativi a l'aministraçion de Cafà e a-a reconstruçion do castello de Illixe, o Giustignan o riçevette in Oriente a notiççia da cheita de Ludovigo, deposto pe incapaçitæ l'8 sett. 1450 e sostituio a-o duxægo da-o cuxin Pê Fregozo, fræ da moggê do Giustignan, Clemença. O mæximo nœuvo duxe o informava de l'accheito o 25 settembre, confermandoghe a-o contempo l'inminente arrivo do so successô inta carrega de conso de Caffa, Boroelo Grimado.
Lasciao Cafà, o Giustignan o se tratègne foscia in Oriente, pe a cua di proppi interesci ò pe l'eserçiççio de quell'ars pirratica inta quæ o dimostrò ben fito de eççelle.
O 2 mazzo 1452 Pê Fregozo o gh'indriçò a Scio una lettia inta quæ, feliçitandose pe o so proscimo ritorno, o gh'arecomandava de fâ ogni sforço, primma de partî, pe impedî, ò aomanco differî, a partença de doe fantiñe da caza di Gattiluxi, segnoî de Enos, sposæ inpromisse a Antogno e Zane Galiaço Fregozo; tâ ligammo dinastego, a-o quæ s'oponeiva ascì i fræ do Zangaliaço e a caza di Doia, aviæ dæto de fæto nœuvo prestigio a-o partio de l'ex duxe Ludovigo, passao a l'opoxiçion.
O 22 zen. 1452, contra a voentæ do Pê Fregozo, ch'o l'aviæ prefeio un âtro candidao, vègne eletto a-a carrega de poistæ de Scio o fræ do Giustignan, Galiaço. A lê, fin da-o succescivo meize de mazzo, s'indriçò e receste di creditoî do Giustignan.
L'interesse do duxe e da crestianitæ intrega s'ea into frattempo spostao in Oriente, a caoza de sempre ciu evidente manœuvre de guæra do zoeno surtan Maometto II a-i danni da capitâ bizantiña. Mentre a Zena se susseguiva notiççie e receste d'agiutto da Peia e da Caffa, o Pê Fregozo o dette començo a l'arrollamento di armæ e o l'inviò ben doe lettie, o 18 e o 23 de luggio, pe exortâ o Giustignan a recâse a-o ciu fito a Zena e discutte a recesta do pontefiçe de inviâ a Costantinoppoli doe nave armæ e careghe de gran. Açetao a proposta do duxe, o Giustignan o ripartì pe l'Oriente.
O so passaggio o n'arestò sença traçça: tra o 3 nov. 1452 e o 27 zugno 1453 vègnan presentæ a l'attençion do Gran Conseggio de Zena e conseguençe de l'attivitæ piratesca do Giustignan: a cattua da nave e de merçe de Benardo Taulari, suddito de Arfonso d'Aragoña; o sacchezzo de un'imbarcaçion tunexiña e l'inseguimento da nave de Mattê Marruffo, in viægio da Lusciandria a Scio; a cattua, in partibus Syrie, da nave de Nichiozo Petrelli de Ancoña e de tutti i ben, abiti compreixi, di mercanti de Raguza presenti a bordo.
O 26 zen. 1453 o Giustignan o sbarcò a Costantinopoli, a-o comando de doe nave e de un contingente de armæ arrollæ a Zena e a Scio. Sciu recesta de l'impiatô Costantin XI, e foscia derê promissa da concescion de l'izoa de Lemno comme possedimento personâ, o Giustignan o l'assonse o comando da difeiza da çittæ. A-a testa de poche miggiæa d'armæ da-e proveniençe ciu despæ - greghi, zeneixi, veneçien, creteixi, catalen, sciña turchi - o fu pe squæxi doi meixi l'añima da difeiza contra e preponderante forçe navæ e de tæra do surtan, zonto denanti a Costantinopoli o 4 d'arvî co-in ezerçito tra e 200.000 e e 400.000 unitæ. Comme attestao da tutti i testimonni de l'assedio, compreize e fonte turche, o fu o Giustignan, no l'imperatô bizantin, l'unico veo antagonista do surtan, graçie a-a proppia esperiença militâ e a-o proppio personâ carisma.
Respinti i tentativi de coruçion do surtan, vanificao l'espediente turco de intrâ in çittæ scavando de gallerie soterannie, repasciue a-a megio e miage smantellæ da-o fœugo incessante de bombarde, o Giustignan o l'ea a-o comando do settô ciu a reizego da çenta muæa, a porta de S. Roman, quande i assedianti sferron l'attacco finâ, a nœutte do 29 mazzo. Feio da un corpo de colubriña, o se dirizette - ò foscia o fu portao - verso a so nave in çerchia de un mego, quande i Turchi arvin una breccia proppio in proscimitæ da porta de S. Roman.
Fu façile pe i detratoî di Zeneixi, in particolâ i Veneçien, ma ascì pe quanti ean intençionæ a difende a posteioî e so açioin, comme o poistæ de Peia Angeo Zane Lomelin, imputâ a-o Giustignan a corpa da retiadda di difensoî e da conquista turca da capitâ d'Oriente. Sfuzzia a-o blocco turco, comme i atre imbarcaçioin di Latin, graçie a-a confuxon provocâ da-o prinçippio do sacchezzo, a nave do Giustignan a zonse a Scio o 10 de zugno.
O Giustignan o moì a Scio foscia o 1° ag. 1453 pe i postumi de ferie riportæ a Costantinopoli e o fu sepelio inta gexa, ancœu perdua, de S. Maia di domeneghen.
O feççe in tempo a dettâ, ò foscia a modificâ, o proppio testamento, pe o quæ o nominò esecutô o fræ Galeaçço. A gestion de l'ereditæ a fu tutt'âtro che sempliçe, a caoza di strascin de impreize do Giustignan, in particolâ quella a-i danni di mercanti de Ancoña, ma o Gaiaçço o a gestì co-a mæxima spregiudicateçça tante votte manifestâ da-o fræ, scontrandose ascì co-o duxe resguardo a-a restituçion de spettançe da Cremença Fregoza.
Bibliografia[Càngia | modifica wikitesto]
www.treccani.it Giustina Olgiati
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn ita_Latn